Sigur og tap í fyrstu viðureignum Vesturlandsliðanna – Tveir leikir í kvöld Átta liða úrslit í Dominos deild karla í körfubolta hófust í síðustu viku . Snæfell mætir Njarðvíkingum í úrslitunum og fór fyrsti leikur liðanna fram í Stykkishólmi á föstudaginn . Leikur liðanna var æsispennandi og réðust úrslitin á lokamínútunum þar sem Hólmarar sigruðu með einu stigi , 79 : 78 . Stigahæstur í liði Snæfells var Ryan Amaroso með 27 stig en á eftir honum kom Jay Threatt með 22 stig . Skallagrímsmenn mæta deildarmeisturum Grindvíkinga í úrslitunum en liðin léku sinn fyrsta leik í Grindavík sama kvöld . Heimamenn höfðu yfirhöndina að mestu í leiknum en Borgnesingar voru þó ekki langt undan og stríddu Grindvíkingum á köflum . Grindvíkingar höfðu þó betur að lokum og sigruðu 103 : 86 . Næstu leikir liðanna fara fram í kvöld . Snæfell heldur suður með sjó til Njarðvíkur á meðan Borgnesingar fá Grindavík í heimsókn í Borgarnes . Báðir leikir liðanna hefjast kl. 19:15 .